
MIŠLJENJE
Odbor za zapošljavanje i socijalna pitanja poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće:
–	uzimajući u obzir godišnje izvješće Europskog revizorskog suda o agencijama EU-a za financijsku godinu 2024.,
–	uzimajući u obzir konsolidirano godišnje izvješće o radu Eurofounda za 2024.,
–	uzimajući u obzir konsolidirano godišnje izvješće o radu Cedefopa za 2024.,
–	uzimajući u obzir konsolidirano godišnje izvješće o radu ETF-a za 2024.,
–	uzimajući u obzir konsolidirano godišnje izvješće o radu agencije EU-OSHA za 2024.,
–	uzimajući u obzir konsolidirano godišnje izvješće o radu ELA-e za 2024.,
<RepeatBlock-Dec>Opće napomene
1.	izražava zadovoljstvo zbog toga što je Europski revizorski sud utvrdio da su transakcije na kojima se temelji godišnja računovodstvena dokumentacija Europske zaklade za poboljšanje životnih i radnih uvjeta (Eurofound), Europske agencije za sigurnost i zdravlje na radu (EU-OSHA), Europskog centra za razvoj strukovnog osposobljavanja (Cedefop), Europske zaklade za osposobljavanje (ETF) i Europskog nadzornog tijela za rad (ELA) za financijsku godinu 2024. općenito zakonite i pravilne te da je njihovo financijsko stanje na dan 31. prosinca 2024. objektivno prikazano;
2.	cijeni visokokvalitetan rad agencija koje djeluju u području zapošljavanja, socijalnih pitanja i uključivanja te naglašava važnost, autonomiju i dodanu vrijednost tih pet agencija u njihovu području stručnosti; pozdravlja kontinuiranu i sve veću suradnju među pet agencija i njihovu bližu suradnju s drugim tijelima EU-a, čime se povećavaju usklađenost i komplementarnost uz izbjegavanje preklapanja; nadalje pozdravlja činjenicu da je ta suradnja postala strukturiranija i dovela do većeg broja zajedničkih inicijativa; prima na znanje Komisijinu evaluaciju iz 2024. o četirima agencijama EU-a, Eurofoundu, Cedefopu, ETF-u i EU-OSHA-i, koja ukazuje na učinkovitiju i usklađeniju suradnju između agencija; pozdravlja zajednički akcijski plan kojim se utvrđuju mjere koje će te četiri agencije zajednički provesti kako bi poduzele daljnje korake u vezi s preporukama iz evaluacije;
3.	poziva Komisiju da bolje iskoristi stručno znanje i analitičke kapacitete agencija u pogledu zapošljavanja i socijalnih pitanja, naglašavajući da bi oslanjanje na njihovo interno znanje povećalo koordinaciju i učinkovito korištenje proračunskih sredstava Unije; naglašava neiskorišteni potencijal za pružanje specifičnih relevantnih informacija i proizvoda iste kvalitete kao i onih koje nude vanjski konzultanti, kada to dopuštaju njihovi mandati;
4.	prima na znanje da se opažanja Revizorskog suda u pogledu agencija odnose na nedostatke u postupcima javne nabave, sustavima upravljanja i kontrole te proračunskom upravljanju, kao i to da su nedostaci u postupcima javne nabave i dalje glavni izvor nepravilnih plaćanja;
5.	uviđa da su posljedice iznimno visokih stopa inflacije 2022. i 2023., zajedno s rastućim troškovima osoblja, komunalnih i drugih usluga, znatno smanjile udio financijskih sredstava dostupnih za osnovne operativne aktivnosti 2024.; napominje da bi ta situacija, posebno za agencije sa sve većim mandatima, mogla ugroziti njihovu sposobnost da učinkovito ispune svoje misije; naglašava važnost očuvanja kontinuiteta poslovanja agencija periodičnim preispitivanjem primjerenosti njihovih operativnih proračuna kako bi se osiguralo da su razmjerni zadaćama i da imaju dovoljan broj osoblja; prepoznaje činjenicu da je agencijama fleksibilnost u prilagodbi promjenjivim okolnostima pomogla da izvrše mandate unatoč sve manjim operativnim proračunima; podsjeća da veće mandate istodobno treba podupirati dostatnim financijskim sredstvima;
6.	naglašava važnost svih agencija zbog njihovog kontinuiranog angažmana u vezi integracije odgovornosti za okoliš u njihovo djelovanje i odlučivanje; pozdravlja daljnje korake za uspostavu formalnog sustava upravljanja okolišem onih agencija koje ga još uvijek nemaju;
7.	podsjeća da horizontalna načela, kao što je rodna ravnopravnost, trebaju biti ključan dio izrade proračuna, poslovanja, politika i programa agencija; pozdravlja njihove napore u tom pogledu; poziva na donošenje sveobuhvatnog rodno osjetljivog proračuna za praćenje i mjerenje proračunskih sredstava za rodnu ravnopravnost;

Europska zaklada za poboljšanje životnih i radnih uvjeta (Eurofound)
8.	cijeni kontinuirani visokokvalitetni rad Zaklade na poboljšanju i širenju znanja te pružanju stručnog znanja utemeljenog na dokazima kojim se podupire razvoj bolje informiranih socijalnih politika, politika zapošljavanja i politika povezanih s radom u Europi; iznimno cijeni njezino stručno znanje o temama relevantnima za europski stup socijalnih prava, uključujući direktive o transparentnim i predvidivim radnim uvjetima, o ravnoteži između poslovnog i privatnog života roditelja i pružatelja skrbi, o primjerenim minimalnim plaćama, o poboljšanju radnih uvjeta u radu putem platformi i o transparentnosti plaća, kao i o europskom jamstvu za djecu; pozdravlja ključno istraživanje Zaklade u područjima relevantnima za politiku, uključujući njezin rad u 2024. u pogledu cjenovno nepristupačnog i neodgovarajućeg stanovanja u Europi, primjerenih minimalnih plaća, siromaštva, dohodovne nejednakosti i srednje klase, nedostatka radne snage te političke dimenzije socijalne kohezije u Europi; pozdravlja angažman Eurofounda u izbornoj kampanji za Europski parlament radi podizanja razine osviještenosti o glasovanju;
9.	pozdravlja pozitivno mišljenje Revizorskog suda o godišnjoj računovodstvenoj dokumentaciji Zaklade i poziva Zakladu da razmotri preporuke Revizorskog suda;
10.	ističe stopu prijenosa nediferenciranih odobrenih sredstava od 15,1 %, što predstavlja od ranije poznat problem, ali i smanjenje u odnosu na prethodnu godinu, te prima na znanje pojašnjenje Zaklade kojim se razlikuju planirani i neplanirani prijenosi jer su prvi povezani s višegodišnjim projektima i ne stvaraju proračunske nesigurnosti; potiče Agenciju da nastavi ulagati napore u daljnje smanjenje neplaniranih stopa prijenosa u narednim godinama;

Europska agencija za sigurnost i zdravlje na radu (EU-OSHA)
11.	cijeni aktivnosti Agencije kada je riječ o razvoju, prikupljanju i pružanju pouzdanih i relevantnih informacija, analiza i alata za unapređenje znanja, podizanje razine osviještenosti i razmjenu informacija o sigurnosti i zdravlju na radu kojima se također doprinosi razvoju zakonodavstva EU-a u tom području; cijeni informacije i dobru praksu u cilju promicanja zdravih i sigurnih radnih mjesta u Europi, posebno njihov rad u pogledu sektora zdravstvene i socijalne skrbi te psihosocijalnih rizika na radnom mjestu; podsjeća na važnost sigurnosti i zdravlja na radu te na to da ih ne bi smjeli ugroziti povećana inflacija i troškovi života; poziva sve agencije EU-a da ispune najviše standarde sigurnosti i zdravlja na radu; pozdravlja njezina postignuća u 2024., uključujući objavu pregleda o sigurnosti i zdravlju na radu u pogledu kardiovaskularnih bolesti i psihosocijalnih rizika, napredak u istraživanju u sektoru zdravstva i socijalne skrbi, dovršetak terenskog rada za Europsko istraživanje poduzeća o novim rizicima i onima u nastajanju te nove alate za internetsku interaktivnu procjenu rizika (OiRA);
12.	pozdravlja rad Agencije 2024. godine, u kojoj je izvršila 99 % proračuna i provela 93 % programa rada; prima na znanje novu strategiju koju je EU-OSHA donijela krajem 2024., kojom osigurava mogućnost svojim uslugama da odgovore na nove potrebe i izazove u svojem području; ističe važnu ulogu Agencije u dostavljanju podataka drugim službama koje provode istraživanja, kao što je EPRS;
13.	pozdravlja pozitivno mišljenje Revizorskog suda o godišnjoj računovodstvenoj dokumentaciji Agencije i poziva Agenciju da se pozabavi opažanjima Revizorskog suda, posebno u vezi s upravljanjem i kontrolnim sustavima;
14.	sa zabrinutošću primjećuje visoku stopu prijenosa od 22,6 %, koja se poboljšala u odnosu na prethodnu godinu, ali je i dalje znatno iznad referentne vrijednosti od 15 %; podsjeća da opetovano visoke stope prijenosa ugrožavaju proračunsko načelo jedne godine; prima na znanje pojašnjenje Agencije kojim se razlikuju planirani i neplanirani prijenosi, jer su prvi povezani s višegodišnjim projektima i ne stvaraju proračunske nesigurnosti; pozdravlja mjere koje je EU-OSHA poduzela kako bi ojačala svoj postupak proračunskog planiranja i potiče Agenciju da nastavi ulagati napore u daljnje smanjenje neplaniranih stopa prijenosa u narednim godinama;
15.	sa zadovoljstvom prima na znanje napredak koji je EU-OSHA ostvarila u smanjenju zakašnjelih plaćanja u usporedbi s 2023. provedbom akcijskog plana;

Europski centar za razvoj strukovnog osposobljavanja (Cedefop)
16.	cijeni istraživanje, analize i tehničko stručno znanje Cedefopa u području strukovnog obrazovanja i osposobljavanja, kvalifikacija i politika u području vještina; pozdravlja njegova postignuća u 2024., uključujući proširenje njegova portfelja prikupljanja podataka o vještinama, potporu uključivosti te analizu ključnih kretanja u području politike strukovnog obrazovanja i osposobljavanja u državama članicama; posebno ističe prvo istraživanje vještina u području umjetne inteligencije na razini EU-a i pokretanje indeksa nestašice radne snage i vještina (CLSSI) te kratkoročnog predviđanja trendova u vještinama (STAS); 
17.	pozdravlja pozitivno mišljenje Revizorskog suda o godišnjoj računovodstvenoj dokumentaciji Agencije i poziva Agenciju da odgovori na opažanja Revizorskog suda, posebno u pogledu povećanja udjela zakašnjelih plaćanja u odnosu na 2023.;
18.	pohvaljuje Cedefop zbog njegovih uzornih stopa odobrenih sredstava za preuzimanje obveza (100 %) i plaćanja (98,89 %), koje su uspješno pokazale optimalnu upotrebu sredstava povjerenih Cedefopu;
19.	potiče Cedefop da odmah izmijeni svoja interna pravila kako bi se osiguralo da grčki upućeni nacionalni stručnjaci koji se moraju preseliti u Solun ispunjavaju uvjete za dnevnice, u skladu s načelom jednakog postupanja;

Europska zaklada za stručnu izobrazbu (ETF)
20.	cijeni doprinos ETF-a jačanju ljudskog kapitala u susjednim zemljama EU-a, pri čemu često djeluje u zahtjevnom geopolitičkom kontekstu; prepoznaje njegovu ključnu ulogu u poboljšanju zapošljivosti putem reformi u obrazovanju, strukovnom osposobljavanju, vještinama, cjeloživotnom učenju i sustavima tržišta rada; cijeni njegovu usmjerenost na zelenu i digitalnu tranziciju te predviđanje, razvoj i vrednovanje vještina kao horizontalna pitanja; napominje da je 2024. obilježena 30. obljetnica Zaklade, slaveći tri desetljeća stručnog znanja i partnerstva u promicanju uključivog i učinkovitog obrazovanja i razvoja vještina;
21.	pozdravlja pozitivno mišljenje Revizorskog suda o godišnjoj računovodstvenoj dokumentaciji Zaklade i poziva je da odgovori na opažanja Revizorskog suda, posebno u pogledu povećanja udjela zakašnjelih plaćanja u odnosu na 2023.;
22.	prima na znanje korektivne mjere ETF-a za rješavanje nepravilnosti utvrđenih u otvorenim postupcima javne nabave iz postupaka revizije izvršenih prethodnih godina;
23.	ističe napredak ETF-a u poboljšanju rodne ravnoteže, pri čemu žene sada čine 57 % rukovoditelja, te prima na znanje napore za poboljšanje geografske ravnoteže;

Europsko nadzorno tijelo za rad (ELA)
24.	cijeni rad Nadzornog tijela u pružanju pomoći državama članicama i Komisiji u osiguravanju pravedne i učinkovite provedbe pravila Unije o mobilnosti radne snage i koordinacije sustava socijalne sigurnosti, među ostalim podupiranjem 117 zajedničkih usklađenih inspekcija 2024., u olakšavanju učinkovite mobilnosti radne snage u Europi kroz aktivnosti Europske službe za zapošljavanje (EURES) te u podizanju razine osviještenosti putem osposobljavanja i informativnih kampanja, posebno #FairHORECAinEU i #Road2FairTransport, o pravima i obvezama radnika i poslodavaca u mobilnom sektoru, čime se građanima i poduzećima omogućuje da lakše iskoriste prednosti unutarnjeg tržišta; pozdravlja činjenicu da je Nadzorno tijelo 2024. započelo svoju prvu godinu s punim operativnim kapacitetom, što mu je omogućilo da u potpunosti provede svoj mandat u svim područjima aktivnosti;
25.	pohvaljuje Nadzorno tijelo zbog toga što je ostvarilo 95 % ciljeva iz svojeg godišnjeg plana rada, a istovremeno znatno povećalo aktivnosti u odnosu na prethodnu godinu, uključujući povećanje broja usklađenih i zajedničkih inspekcija od 54 %; poziva na dodatnu potporu Europskom nadzornom tijelu, uključujući financijska sredstva, kako bi se osigurala dodana vrijednost nacionalnim provedbenim tijelima i kako bi mu se omogućilo pokretanje i provođenje istraga u prekograničnim slučajevima na vlastitu inicijativu;
26.	izražava zadovoljstvo zbog općenito pozitivnog mišljenja Revizorskog suda o računovodstvenoj dokumentaciji Nadzornog tijela; međutim, napominje da je Revizorski sud izdao uvjetno mišljenje o zakonitosti i pravilnosti plaćanja, kao što je to učinio 2023.; 
27.	u tom kontekstu prima na znanje kvalifikaciju Europskog revizorskog suda u pogledu plaćanja u iznosu od 2,6 milijuna EUR izvršenih 2024., što predstavlja 5,7 % ukupnih odobrenih sredstava za plaćanje i premašuje prag značajnosti; ističe da su ta plaćanja povezana s ugovorom dodijeljenim u okviru otvorenog postupka koji je prethodno ocijenjen kao nepravilan u izvješću za 2022. (2,2 milijuna EUR), kao i s nedostacima utvrđenima u ex ante provjerama povezanima s provedbom ugovora (0,4 milijuna EUR);
28.	prepoznaje napredak postignut u smanjenju broja radnih mjesta privremenog osoblja (upućenih nacionalnih stručnjaka i vanjskih djelatnika) od 2022., kad su ona činila 58 % radne snage; međutim, žali zbog toga što je njihov udio i dalje visok te je iznosio 47 % u 2023. i 2024.; potiče Europsko nadzorno tijelo i Komisiju da nastave povećavati udio stalnog osoblja uvođenjem mogućnosti pretvaranja radnih mjesta upućenih nacionalnih stručnjaka u radna mjesta privremenog osoblja;
29.	sa zadovoljstvom primjećuje da je Nadzorno tijelo 2024. smanjilo svoju stopu prijenosa na 15 %, što je odraz boljeg izvršenja proračuna i financijskog planiranja; prima na znanje određene nedostatke u proračunskom upravljanju, kao što su zatezne kamate na 11,8 % zahtjeva za plaćanje i netočno knjiženje izmjene proračuna u iznosu od 266 861 EUR;

Zaključak
30.	traži od agencija i Komisije da što prije provedu sve preostale preporuke Revizorskog suda;
31.	na temelju dostupnih činjenica preporučuje da se izvršnim direktorima Eurofounda, EU-OSHA-e, Cedefopa, ETF-a i ELA-e da razrješnica u vezi s izvršenjem proračuna tih agencija za financijsku godinu 2024.</RepeatBlock-Dec>

